CELEX: C2007/283/60
Language: el
Date: 2007-11-24 00:00:00
Title: Υπόθεση T-364/07: Προσφυγή της 17ης Σεπτεμβρίου 2007 — Thomson Sales Europe κατά Επιτροπής

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/32
            
         Προσφυγή της 17ης Σεπτεμβρίου 2007 — Thomson Sales Europe κατά Επιτροπής
   (Υπόθεση T-364/07)
   (2007/C 283/60)
   Γλώσσα διαδικασίας: η γαλλική
   Διάδικοι
   
      Προσφεύγουσα: Thomson Sales Europe (Boulogne-Billancourt, Γαλλία) (εκπρόσωποι: F. Goguel και F. Foucault, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 20ής Ιουλίου 2007·
            
         
               —
            
            
               να κρίνει και να αποφανθεί ότι η προσφεύγουσα δικαιούται να τύχει της ευνοϊκής ρυθμίσεως περί μη επιβολής εκ των υστέρων δασμών αντιντάμπινγκ, κατ' εφαρμογή του άρθρου 220, παράγραφος 2, στοιχείο β', του κοινοτικού τελωνειακού κώδικα (1) και των άρθρων 871 επ. του κανονισμού 2454/93 (2).
            
         Ισχυρισμοί και κύρια επιχειρήματα
   Με την κρινόμενη προσφυγή, η προσφεύγουσα ζητεί την ακύρωση της αποφάσεως η οποία περιλαμβάνεται, όπως υποστηρίζει, σε ένα έγγραφο της Επιτροπής της 20ής Ιουλίου 2007 και η οποία κάνει λόγο για έλλειψη αρμοδιότητας της Επιτροπής να αποφανθεί επί της αιτήσεως που η προσφεύγουσα απηύθυνε προς τις γαλλικές αρχές προκειμένου να τύχει της ευνοϊκής ρυθμίσεως περί μη επιβολής εκ των υστέρων εισαγωγικών δασμών επί των κατασκευαζόμενων στην Ταϊλάνδη έγχρωμων τηλεοπτικών δεκτών. Η εν λόγω αίτηση της προσφεύγουσας διαβιβάστηκε στην Επιτροπή από τις γαλλικές αρχές ως παράρτημα στην υποβληθείσα βάσει του άρθρου 239 του κοινοτικού τελωνειακού κώδικα αίτηση περί διαγραφής εισαγωγικών δασμών (3).
   Η προσφεύγουσα υποστηρίζει ότι η Επιτροπή είχε υποχρέωση να αποφανθεί επίσης επί της υποβληθείσας βάσει του άρθρου 220, παράγραφος 2, στοιχείο β', του κοινοτικού τελωνειακού κώδικα αιτήσεως και ότι, με χωριστό έγγραφο, ζήτησε από αυτή να αποφανθεί. Στο πλαίσιο της κρινόμενης προσφυγής, η προσφεύγουσα προσβάλλει την απόφαση η οποία περιλαμβάνεται, όπως υποστηρίζει, στο έγγραφο που της απέστειλε η Επιτροπή απαντώντας στην εν λόγω αίτηση.
   Η προσφεύγουσα υποστηρίζει ότι η Επιτροπή υπέπεσε σε πλάνη περί το δίκαιο, καθόσον θεώρησε ότι οι γαλλικές αρχές προσέφυγαν σε αυτή αποκλειστικά βάσει του άρθρου 239 του κοινοτικού τελωνειακού κώδικα, δεδομένου, κατά την προσφεύγουσα, ότι ο φάκελος που διαβιβάστηκε στην Επιτροπή ανταποκρινόταν στις απαιτήσεις των άρθρων 871 επ. του κανονισμού 2454/93. Η προσφεύγουσα θεωρεί ότι η Επιτροπή όφειλε να εξετάσει αν πληρούνταν εν προκειμένω οι προϋποθέσεις του άρθρου 220, παράγραφος 2, στοιχείο β', του κοινοτικού τελωνειακού κώδικα, ενόψει ιδίως του ότι η Επιτροπή απάντησε αρνητικά στο υποβληθέν βάσει του άρθρου 239 του εν λόγω κώδικα αίτημα της προσφεύγουσας περί διαγραφής.
   
      (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, ΕΕ L 302, σ. 1.
   
      (2)  Κανονισμός (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου περί θεσπίσεως του κοινοτικού τελωνειακού κώδικα, ΕΕ L 253, σ. 1.
   
      (3)  Κατά της αποφάσεως της Επιτροπής της 7ης Μαΐου 2007, η οποία εκδόθηκε επί της εν λόγω αιτήσεως και με την οποία η Επιτροπή επισήμανε στις γαλλικές αρχές ότι δεν δικαιολογείται διαγραφή των εισαγωγικών δασμών στην περίπτωση της προσφεύγουσας, ασκήθηκε ενώπιον του Πρωτοδικείου προσφυγή ακυρώσεως, υπόθεση Thomson Sales Europe κατά Επιτροπής, T-225/07, (ανακοίνωση δημοσιευθείσα στην ΕΕ C 211 της 8.9.2007, σ. 36).